ΕΥΡΙΠΙΔΗ ΕΛΕΝΗη

Β΄ Επεισόδιο, 5η σκηνή, στίχοι 1140-1219

**Στόχοι**: οι μαθητές:

* να κατανοήσουν το περιεχόμενο της ενότητας
* να αντιληφθούν την προώθηση του μύθου με την κατάστρωση του σχεδίου σωτηρίας
* να αναγνωρίσουν στο κείμενο τις σκηνοθετικές και σκηνογραφικές πληροφορίες
* να διακρίνουν τα μέρη του σχεδίου ώστε να εκτιμήσουν τις πιθανότητες επιτυχίας του
* να διαπιστώσουν την πνευματική ανωτερότητα της Ελένης έναντι του αρχιστράτηγου Μενέλαου
* να αντιληφθούν τον λειτουργικό ρόλο της στιχομυθίας στην 5η σκηνή
* να συν-αισθανθούν την ψυχική ανάγκη της ηρωίδας να στραφεί σε ανώτερες δυνάμεις
* να εντοπίσουν τη «διάνοια» σε στίχους του κειμένου

### Επεξεργασία του κειμένου:

**1. Ανάγνωση της ενότητας.**

**2. Να αποδώσετε περιληπτικά το περιεχόμενο της ενότητας.** (με τη βοήθεια των πλαγιότιτλων και με τις απαραίτητες λεπτομέρειες)

**3. Προωθείται ο μύθος και πώς;** (ναι – με την κατάστρωση του σχεδίου σωτηρίας)

**4. Σε ποιον ανήκει η σύλληψη του σχεδίου;** (στην Ελένη)

**5. Πώς αισθάνονται οι δύο σύζυγοι μετά την αποχώρηση της Θεονόης**; (σ. 81 σχολ. εγχ.: ΑΣ ΓΙΝΟΥΜΕ ΘΕΑΤΕΣ – 1140-1142: ικανοποίηση για την απόφαση της Θεονόης και αγωνία για τον τρόπο σωτηρίας / απότομη μεταβολή συναισθημάτων)

**6. Ποιες προτάσεις κάνει ο Μενέλαος και πώς τις αντιμετωπίζει η Ελένη;** (1143-1156: α) να αποδράσουν οδικώς με άμαξα – η Ελένη την απορρίπτει / δε γνωρίζουν τη χώρα-δρόμους – β) να κρυφτεί και να σκοτώσει τον Θεοκλύμενο – η Ελένη την απορρίπτει / θα τον αντιληφθεί αμέσως η Θεονόη με τις μαντικές της ικανότητες και θα τον παραδώσει στον αδελφό της – γ) πρόταση και συγχρόνως ακύρωσή της από τον ίδιο: να αποδράσουν με καράβι, αλλά το δικό του βούλιαξε – η Ελένη δεν απαντάει επ’ αυτού – γενικά, ο λόγος της Ελένης είναι συνοπτικός αλλά ακριβής, σε κάθε ερώτηση-πρόταση του Μενελάου είναι ετοιμόλογη και απαντάει κοφτά / ο Μενέλαος προτείνει, η Ελένη αντιτάσσει)

**7. Πώς κρίνετε τις προτάσεις του Μενελάου;** (απλές / απλοϊκές έως αφελείς, επιπόλαιες, ανεφάρμοστες)

**8. Ποιο σχέδιο προτείνει η Ελένη - ποια ακριβώς είναι τα βήματά του;** (σχέδιο: 1157-1197 – α) 1158-1160: η Ελένη θα πει στον Θεοκλύμενο πως τάχα ο Μενέλαος έχει πεθάνει – β) 1161-1162: θα θρηνεί τον Μενέλαο μπροστά στον Θεοκλύμενο – γ) 1165-1168: θα του ζητήσει να κηδέψει τον άντρα της στη θάλασσα, γιατί εκεί δήθεν πέθανε – δ) 1169-1174: γι’ αυτό θα του ζητήσει ένα πλοίο / για να ρίξει τις νεκρικές προσφορές στη θάλασσα / γιατί οι Έλληνες δεν ενταφιάζουν στη γη τους πνιγμένους νεκρούς – ε) 1175-1181: στο ίδιο πλοίο θα επιβιβαστεί και ο Μενέλαος με τους άντρες του ετοιμοπόλεμους – στ) 1184-1189: μάρτυρας για τον «θάνατο» του Μενελάου θα είναι ο ίδιος ο Μενέλαος / σε αυτό βοηθάει και η τωρινή ενδυμασία του / σκηνογραφική πληροφορία: σκευή – ζ) 1191-1194: ο Μενέλαος τώρα θα κρυφτεί στον τάφο για την ασφάλειά του / σκηνοθετική πληροφορία – η) 1195-1197: η ίδια η Ελένη θα μπει μέσα στο παλάτι για να κόψει τα μαλλιά της και να βάλει μαύρα ρούχα / νεκρικά έθιμα των αρχαίων Ελλήνων / σκηνοθετική πληροφορία – σ. 81 σχολ. εγχ.: ΑΣ ΕΜΒΑΘΥΝΟΥΜΕ / το σχέδιο βασίζεται στον δόλο: να εξαπατήσουν τον Θεοκλύμενο / για τους αρχαίους Έλληνες, ο δόλος ως συμπεριφορά ήταν ηθικά ανεκτός – το σχέδιο είναι λογικό, καλά οργανωμένο, προβλέπει και την παραμικρή λεπτομέρεια → πιθανότητες επιτυχίας)

**9. Γιατί ο ποιητής χρησιμοποιεί την τεχνική της στιχομυθίας για την παρουσίαση του σχεδίου;** (λειτουργικός ρόλος της στιχομυθίας: προωθεί την εξέλιξη του μύθου / συμβάλλει στην εξύφανση του σχεδίου απόδρασης – δίνει ζωντάνια και γρήγορο ρυθμό, και αποτυπώνει την ένταση και το πάθος των προσώπων – κρατά αμείωτο το ενδιαφέρον των θεατών – αποκαλύπτει την υπεροχή της Ελένης έναντι του Μενελάου)

**10. Πώς ηθογραφείται η Ελένη ως προς την κατάστρωση του σχεδίου και σε σχέση με τον Μενέλαο;** (έξυπνη, ευφυής, εύστροφη, επινοητική, πονηρή, πανούργα, «θηλυκό μυαλό», λογική, ψύχραιμη, φροντίζει και την τελευταία λεπτομέρεια, οργανωτική / αναθέτει ρόλους, αποφασιστική, δυναμική, με αυτοπεποίθηση / δε θυμίζει καθόλου την Ελένη του προλόγου / παίρνει τη ζωή στα χέρια της – υπερέχει πνευματικά του Μενελάου, ο οποίος αποδέχεται πλήρως τον πρωταγωνιστικό ρόλο της γυναίκας του / ο Ευριπίδης εξυψώνει τον ρόλο της γυναίκας – η σύλληψη του σχεδίου δείχνει την ικανότητα του ανθρώπου να αντιμετωπίσει με το μυαλό του τη δύναμη της εξουσίας / αντίθεση: πνεύμα # εξουσία)

**11. Σε ποια ενέργεια προβαίνει η Ελένη αμέσως μετά;** (1202-1219: προσεύχεται στην Ήρα και την Αφροδίτη / 1205: σκηνοθετική πληροφορία: προφανώς η Ελένη σηκώνει τα χέρια της ανοικτά προς τον ουρανό και κοιτάζει ψηλά – από την Ήρα ζητάει να τους λυτρώσει από τα δεινά, τονίζοντας ότι η Ήρα είναι σύζυγος του Δία, επομένως ως θεά του γάμου θα πρέπει να προστατεύσει τώρα και τον γάμο της Ελένης – από την Αφροδίτη ζητάει να της επιτρέψει να ζήσει και να γυρίσει στην πατρίδα και εκεί ας πεθάνει / έμμεσα, της επιρρίπτει ευθύνες για τη μοίρα της / διακριτικά, της ασκεί κριτική για τις ιδιότητές της: *αχόρταγή για συμφορές, της αρέσουν ο έρωτας, το ψέμα, οι δολοπλόκες πράξεις και τα φίλτρα* / ευγενικά, της κάνει έμμεση υπόδειξη να κρατάει το μέτρο – σ. 83 σχολ. εγχ.: ΑΣ ΓΙΝΟΥΜΕ ΘΕΑΤΕΣ και ΑΣ ΕΜΒΘΥΝΟΥΜΕ / στην Αφροδίτη αφιερώνει διπλάσιους και παραπάνω στίχους απ’ ό,τι στην Ήρα, γιατί η μοίρα της μέχρι τώρα ήταν συνδεδεμένη με εκείνη και έτσι προσπαθεί περισσότερο να την πείσει, ενώ η Ήρα είναι ήδη ευνοϊκή απέναντί της, σύμφωνα με τη Θεονόη (στ. 969-970) – μετά τους τελευταίους στίχους, η Ελένη μπαίνει στο παλάτι)

**12. Ποια είναι η ψυχοσυναισθηματική κατάσταση της Ελένης στους στίχους 1198-1219;** (μετά την κατάστρωση έρχεται η ώρα της εκτέλεσης του σχεδίου / οι στιγμές είναι κρίσιμες / από αυτό εξαρτάται η ζωή τους – η Ελένη έχει επίγνωση της σοβαρότητας της κατάστασης, και, όσο καλό κι αν είναι το σχέδιο, δεν παύει να νιώθει αγωνία, άγχος, φόβο, οι πιθανότητες επιτυχίας είναι μισές μισές, γι’ αυτό αισθάνεται την ψυχική ανάγκη να απευθυνθεί σε ανώτερες δυνάμεις-θεούς και να ζητήσει και τη δική τους βοήθεια / έτσι νιώθει περισσότερη σιγουριά και αισιοδοξία για την επιτυχία του επικείμενου εγχειρήματός τους)

**13. Ποιες ιδέες εκφράζονται στην ενότητα;** (διάνοια: 1157: πονηρή η γυναικεία φύση – η έννοια του δόλου στο σχέδιο – 1183 και 1202-1219: οι θεοί καθορίζουν τη μοίρα-ζωή των ανθρώπων – 1202-1217: ανθρωπομορφισμός των θεών / ανεπαίσθητη ειρωνεία και κριτική του ποιητή για τις θρησκευτικές αντιλήψεις της εποχής του – 1210-1212: αντίθεση ανάμεσα στο όνομα / φαίνεσθαι και στο σώμα / είναι – 1213: η αξία της πατρίδας – 1218: η αξία του μέτρου)

### Εργασίες:

1) Ποιο σχέδιο προτείνει η Ελένη; Προσπαθήστε να το αποδώσετε σε συνεχή λόγο σε 10 περίπου γραμμές. (σχολ. εγχ. σ. 85)

2) Να ηθογραφήσετε την Ελένη από το σχέδιο που συλλαμβάνει.

3) Στην 5η σκηνή είναι φανερή η υπεροχή της Ελένης έναντι του Μενελάου. Να τεκμηριώσετε τη διαπίστωση αυτή με στοιχεία του κειμένου.

4) Να σχολιάσετε τους στίχους 1218-1219.

5) Κάποια/ες από τις ερωτήσεις της επεξεργασίας, που δεν απαντήθηκαν κατά την παράδοση του μαθήματος.